Нобэрэ пщэдейрэ
Дыгъэгъазэм и 19, махуэку
ХуэмыщIауэ псэухэм защIэгъэкъуэным и дунейпсо махуэщ
Урысей Федерацэм ШынагъуэншагъэмкIэ и Къэрал Къулыкъум и дзэ тIасхъэщIэх IэнатIэм и лэжьакIуэхэм я махуэщ. 1918 гъэм ЦIыхубэ комиссархэм я советым унафэ къыдигъэкIащ Дзэ Плъыжьым и къудамэ хэхахэр (дзэ тIасхъэщIэх гупхэр) къызэгъэпэщыным теухуауэ.
1863 гъэм Инджылызым щыщ Уолтон Фредерик лъэгухэм тралъхьэ линолеумыр къызэригупсысам щыхьэт техъуэ тхылъ къратащ.
1866 гъэм Урысейм и Телеграф агентствэр къызэрагъэпэщащ.
1917 гъэм Канадэм и лъэпкъ хоккей лигэм, иджырей НХЛ цIэрыIуэм — и япэ чемпионатыр екIуэкIащ. А илъэсырт лигэр къыщызэрагъэпэщари. Абы хыхьат командиплI — «Монреаль Канадиенс», «Монреаль Уондерерс», «Оттава Сенаторс» и «Торонто Аренас» жыхуиIэхэр.
1925 гъэм ТАСС-р (Совет Союзым и Телеграф агентствэр) къызэрагъэпэщащ.
1939 гъэм СССР-м ЗыхъумэжыныгъэмкIэ и комитетым и зэIущIэм унафэ къыщащтащ Дзэ Плъыжьым и Iэщэхэм Т-34 танкыр хагъэхьэным теухуауэ.
1943 гъэм Калинин (иджы Тверь), Свердловск (иджы Екатеринбург) къалэхэм къыщызэрагъэпэщащ Суворовым и цIэр зезыхьэ дзэ училищэхэр.
1965 гъэм Шарль де Голль Франджым и президенту хахащ.
1972 гъэм Мазэм къикIыжащ абы къэхутэныгъэхэр щезыгъэкIуэкIа «Аполлон-17» америкэ хьэрш кхъухьыр. Абы иса астронавтхэу Сернан Юджин, Эванс Рональд, Шмит Харрисон сымэ Мазэм дыгъэгъазэм и 7 — 19-хэм щылэжьащ.
1991 гъэм иужьрейуэ ди къэралым щатащ Вагъуэ Плъыжь орденыр.
1997 гъэм япэу ягъэлъэгъуащ дуней псом щынэхъ цIэрыIуэ дыдэхэм ящыщ хъуа, «Оскар» саугъэту 11 зыхуагъэфэща «Титаник» фильмыр. Режиссёрыр Канадэм щыщ Джеймс Кэмеронт.
Парт, къэрал лэжьакIуэ, Маршал, Совет Союзым плIэнейрэ и ЛIыхъужь, Социалист Лэжьыгъэм и ЛIыхъужь, 1964 — 1982 гъэхэм СССР-м и унафэщIу щыта Брежнев Леонид къызэралъхурэ илъэси 113-рэ ирокъу.
Франджы уэрэджыIакIуэ, актрисэ цIэрыIуэ Пиаф Эдит къызэралъхурэ илъэси 104-рэ ирокъу.
«Современник» театрым и унафэщI, СССР-м и Къэрал саугъэтым и лауреат, Совет Союзым и цIыхубэ артисткэ Волчек Галинэ и ныбжьыр илъэс 86-рэ ирокъу.
Филологие щIэныгъэхэм я доктор, Горькэм и цIэр зезыхьэ Дунейпсо литературнэ институтым и профессор Алий Аллэ къыщалъхуа махуэщ.
Футболист Iэзэу щыта, СССР-ми РСФСР-ми я чемпион, КъБР-м физкультурэмрэ спортымкIэ щIыхь зиIэ и лэжьакIуэ Iэпщэ Александр къызэралъхурэ илъэс 80 ирокъу.
РСФСР-м и цIыхубэ артисткэ Вертинская Анастасие и ныбжьыр илъэс 75-рэ ирокъу.
Литвам щыщ баскетболист цIэрыIуэ, СССР-м спортымкIэ щIыхь зиIэ и мастер, дунеймрэ Европэмрэ, Олимп Джэгухэм я чемпион Сабонис Арвидас и ныбжьыр илъэс 55-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык уэфIу щыщытынущ. Хуабэр махуэм градус 11 — 14, жэщым градуси 2 — 3 щыхъунущ.
Дыгъэгъазэм и 20, мэрем
ЦIыхухэм я зэкъуэтыныгъэм и дунейпсо махуэщ
УФ-м Къэралым шынагъуэншагъэ къыщызэгъэпэщынымкIэ и органхэм я лэжьакIуэхэм я махуэщ
Армением, Белоруссием, Къыргъызым Къэрал, лъэпкъ шынагъуэншагъэмкIэ я органхэм я лэжьакIуэхэм я махуэщ
1699 гъэм Пётр Езанэм Iэ тридзащ Урысейм ИлъэсыщIэр щыщагъэлъапIэ махуэу щIышылэм и 1-р гъэувыным теухуа унафэм. Нэхъапэм ар фокIадэм и 1-м техуэу щытащ.
1706 гъэм сыхьэтибгъум Москва Кремлым и Спасскэ чэщанэм япэ дыдэу къыщеуащ абы щагъэува сыхьэтыр. Тхьэгъуш 33-рэ зыхэт а сыхьэтыр Пётр Езанэм Голландием щригъэщIат.
1828 гъэм Канадэмрэ Урысей империемрэ дипломатие зэхущытыкIэхэр яку дэлъ хъуащ.
1917 гъэм ВЧК-р (Урысейпсо чрезвычайнэ комиссэр) къызэрагъэпэщащ. Абы и унафэщIу ягъэуват Дзержинский Феликс.
1920 гъэм ВЧК-м хэту къызэрагъэпэщащ хамэ къэралхэм щылэжьэным хуэгъэпса къудамэ. Абы и къалэн нэхъыщхьэр тIасхъэщIэх лэжьыгъэрт.
1934 гъэм Мордовие АССР-р къызэрагъэпэщащ.
1938 гъэм СССР-м и ЦIыхубэ комиссархэм я советым унафэ къыдигъэкIащ лэжьакIуэхэр IэнатIэ щыувкIэ я къулыкъур, щыува зэманыр, я лэжьыгъэм пыщIа нэгъуэщI-къинэмыщIхэр къыщагъэлъэгъуэну тхылъхэр къахузэIухыным теухуауэ.
1963 гъэм ФРГ-м щыпсэухэр хуит ящIащ Берлин блыныр зэпаупщIу, я Iыхьлыхэм я деж зы махуэкIэ щыхьэщIэн папщIэ ГДР-м кIуэну.
1971 гъэм Франджым къыщызэрагъэпэщащ «Дохутырхэм гъунапкъэ яIэкъым» дунейпсо зэгухьэныгъэр.
1999 гъэм Китайм и щIыналъэм къыхагъэхьащ Макао хытIыгур, 1987 гъэм зэращIылIауэ щыта зэгурыIуэныгъэм ипкъ иткIэ Португалием къритыжар.
Адыгэпщ, урысеидзэм полковникыу къулыкъу щызыщIа ХьэтIэхъущокъуэ Исмэхьил-Бей къызэралъхурэ илъэс 259-рэ ирокъу.
КъБР-м щIыхь зиIэ и журналист, публицист ГъуаплъащIэ Заудин и ныбжьыр илъэс 75-рэ ирокъу.
ТхакIуэ, журналист, «Iуащхьэмахуэ» журналым жэуап зыхь и секретару щыта ХьэIупщы МуIэед къызэралъхурэ илъэс 67-рэ ирокъу.
Урысей журналист, политолог, тхыдэ щIэныгъэхэм я кандидат Медведев Сергей и ныбжьыр илъэс 53-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык уэфIу щыщытынущ. Хуабэр махуэм градуси 8 — 11, жэщым градуси 2 щыхъунущ.
